
Pictura medievală care spune povestea Huniazilor este pictată 
într-o frescă aflată astăzi în mare pericol. Imaginea frescei era vizibilă 
la începutul secolului trecut, dar în prezent, pictura este aproape 
ştearsă. Această frescă misterioasă, veche de peste cinci secole şi 
declarată cea mai veche frescă medievală din Transilvania, potrivit 
unor istorici, este acum abia vizibilă în Castelul Corvinilor din 
Hunedoara, înfățișând una dintre cele mai frumoase relatări oferite de- 
a lungul timpului despre familia lui loan de Hunedoara. Urmele ei se 
află în zona „loggia Matia” şi sunt în pericol de a dispărea, din cauza 
degradării. Castelul Corvinilor ascunde poveşti impresionante, iar 
printre elementele cele mai importante care pot ajuta la cunoaşterea 
acestora se numără picturile care l-au împodobit vreme de secole. 
Turnul vechi de poartă a fost pictat în frescă în vremea regelui Matia, 
urme din aceasta încă fiind vizibile pe latura nordică. Turnul 
Buzdugan şi Turnul Toboşarilor păstrează şi ele urmele picturilor 
vechi, la fel şi Sala Dietei, în timp ce fresca de pe peretele exterior al 
Camerei de Aur a Aripii Matia a căzut la începutul secolului XX. 
Fresca misterioasă datează de la sfârşitul secolului al XV-lea, potrivit 
unor istorici, iar rămăşiţele ei şi poate fi văzută astăzi pe arcada de la 
etajul Aripii Matia a castelului. Istoricii au încercat să explice 
însemnătatea ei. „În jurul deschiderii logiei erau zugrăvite grupuri de 
figuri dintre care se mai păstrează trei: primul grup reprezenta o 
femeie cu mărul regatului în mână, iar în faţă o figură bărbătească, 
ținând un obiect rotund, nedefinit. Grupul al doilea era format dintr- 

un bărbat care oferea femeii un inel cu sigil, asemănător inelului cu 
blazonul Huniazilor, în timp ce femeia făcea un gest de refuz. Al 
treilea grup înfățișa o femeie, înfăţişată de această dată cu capul 
îimbrobodit, semn că era mamă, reprezentată de altfel şi cu pântecul 
proeminent, şi ținând în mână un cerc cu două verighete, iar în faţa ei 
bărbatul, făcând de data asta un gest de refuz. Pe un stâlp alăturat se 
mai vede un copil, cu mărul regatului în mână, iar o filacteră se 
desfăşura deasupra capului, purtând o inscripţie ştearsă, pe care 
Ștefan Moller credea că ar putea să citească numele lohannes”, 
explica specialistul Virgil Vătăşianu, într-o lucraredespre castel. 
Imaginile au fost interpretate de istoric ca reprezentarea legendei 
originii lui loan de Hunedoara, conform căreia el ar fi fost fiul 
neligitim al regelui Sigismund de Luxembourg. Legenda înrudirii lui 
loan de Hunedoara cu regele Sigismund datează din vremea sa, însă 
cel care ar fi contribuit cel mai mult la răspândirea legendei a fost 
cronicarul şi tipograful Gaspar Heltai, în 1574. Heltai afirma că ar fi 
auzit povestea de la un fost curtean al familiei Huniazilor şi o prezenta 
în felul următor: „Regele Sigismund, care era şi împăratul Germaniei, 
se desfăta în aventuri amoroase. Într-un timp, petrecând în Ardeal, ca 
să-i treacă de urât, face cunoştinţă cu o fată de valah, amăgind-o. 
Înainte de sosirea noului musafir, regele era silit să plece, însă mai 
înainte se îngriji de fată şi de reputaţia ei şi o mărită după un nobil 
valah, dându-i totodată un inel de recunoaştere, cu care să-l trimită 
pe noul — născut la dânsul. Cu sosirea în lume a micului loan, mama 
descoperă totul bărbatului său, care fiind bun la inimă se linişteşte în 
toate, iar cei doi soţi aşteaptă cu nerăbdare acel moment când vor 
trimite copilul la monarhul tată, în palatul imperial plin de strălucire. 
O întâmplare curioasă era cât pe aici să pună capăt frumoaselor 
nădejdi. Într-o zi, copilul jucându-se în braţele mamei cu inelul 
strălucitor, acela fu răpit de un hoţ de corb, care zbura pe acolo şi 
dispăru cu el. La rugăminţile repetate ale mamei, bărbatul pleacă 
după pasărea hrăpăreaţă şi săgetând-o aduce obiectul furat. Mai 
târziu, loan, cu inelul mântuit în mod miraculos, se prezintă 

Monarhului părinte, care-l primeşte cu amabilitate şi-i dăruieşte 
cetăţi şi sate”, scria profesorul Teodor Popa, citândul pe Gaşpar 
Heltai, în volumul „Iancu Corvin de Hunedoara” (1928). Ultimul 
cadran prezintă o scenă de vânătoare de mistreți (vânătoarea simbolică 
a fiarei), unde apare un personaj masculin ce poartă o lance de 
vânătoare, personaj ce este identificat cu Matia Corvin. Pictura a fost 
distrusă în totalitate la sfârşitul secolului XIX şi începutul secolului 
XX, când s-a încercat decaparea stratului pictural de pe suportul de 
cărămidă foarte degradat. Pictura în frescă de la etajul aripii nordice 
(aripa Matia) datează din a doua jumătate a secolului al XV-lea şi este 
singura pictură de acest gen, cu caracter laic din spaţiul transilvănean. 


Proiectul de restaurare a Castelului Corvinilor, depus de 
Primăria Hunedoara la Agenţia de Dezvoltare Regională Vest, 
prevedea şi restaurarea picturilor şi zugrăvelilor interioare ale 
monumentului, însă iniţial a fost respins de ADR Vest. „Am primit o 
adresă de la Agenţia de Dezvoltare Regională Vest în care am fost 
înştiințaţi că a fost respinsă cererea de finanţare, pentru încălcarea a 
cel puţin zece criterii, privind elaborarea acestuia”, informa recent 
Dan Bobouţanu, primarul Hunedoarei. Conducerea primăriei speră 
însă că, într-un final, în urma contestaţiei depusă la Autoritatea de 
Management pentru Programul Operaţional Regional, cererea de 
finanţare a investiţiei în restaurarea castelului, estimate la cinci 
milioane de euro, să fie declarată eligibilă. Dacă proiectul nu va fi 
aprobat, soarta picturilor care împodobeau sălile şi turnurile castelului 
se anunţă sumbră. Potrivit proiectului, urmau, printre altele, să aibă 
loc lucrări de eliminare a igrasiei din pereții Castelului Corvinilor, 
adiacenţi curților interioare, lucrări de igienizare, curățire, plombare, 
rostuire, de desfacere a tencuielilor de ciment şi de refacere a acestora 
cu tencuieli şi zugrăveli respirante pe bază de var, restaurări ale 
picturilor şi recondiționări ale elementelor de tâmplărie, lucrări de 
restaurare a tavanelor de lemn, precum şi de revizuire totală a 
instalaţiilor. În 2014, administraţia locală din Hunedoara a reuşit, din 


fonduri proprii, să înlocuiască doar o parte a țiglăriei de pe Castelul 
Corvinilor, Palatul Bethlen şi Turnul Toboşarilor costurile pentru 
continuarea lucărilor sunt dificil de acoperit de la bugetul local. 
Sperăm cu toții că se va găsi o cale de a se restaura misterioasa 
pictură, dar şi restul elementelor Castelului Corvinilor ce necesită o 
întreținere mai specială, spre bucuria sutelor de mii de vizitatori ce vin 
anual aici. 


Surse:adevarul.ro, romaniamare.info, digi24.ro, ziare.com 


Fresca misterioasă de secol XV din Castelul Corvinilor de la Hunedoara. Aici apare 
„„Stăpâna Inelelor”, sau Doamna ce poartă taina căsătoriei (cele două inele). Corbul va 
fura un inel. Iancu de Hunedoara va recupera inelul. 

Fresca misterioasă de secol XV din Castelul Corvinilor de la Hunedoara 

Curtea interioară a Castelului Corvinilor de la Hunedoara 


Castelul Corvinilor de la Hunedoara, unde se află misterioasa frescă pictată 


